גיוס ישראלים בידי איראן במלחמת חרבות ברזל

במהלך **[[מלחמת חרבות ברזל]]** נחשפו בישראל עשרות פרשיות ריגול, שבהן הופעלו **[[ישראלים]]** על ידי סוכנים **[[איראן|איראנים]]** במטרה להשיג מידע מודיעיני, להפיץ מסרים אנטי-ישראלים, לפגוע בלכידות החברתית, לפגוע בתשתיות, לזרוע הרס ולהתנקש באזרחים ובבכירים.

הגורמים האיראניים יצרו קשר עם הישראלים דרך רשתות חברתיות שונות, והעבירו להם תשלומים דרך מטבעות מבוזרים. פרופיל המגויסים היה מגוון. רבים מהאזרחים שגויסו לריגול היו מודעים לכך שהם פועלים עבור איראן. המפעיל האיראני נתן למגויסים שורת משימות ריגול תמורת תשלום. מי שגויס לריגול נדרש להוכיח לסוכן האיראני כי ביצע את המשימות שהוטלו עליו. לשם כך הוא התבקש לצלם את הפעולה ולשלוח את התמונות והסרטונים לסוכן. עם הזמן הייתה עלייה בחומרת המשימות, ולצד זאת גם עלייה בסכומי הכסף שהמבצע קיבל לאחר כל משימה. השלבים הראשונים כללו פעולות כמו ריסוס גרפיטי ותליית שלטים מעוררי פילוג והתססה וצילום בתי ח"כים. בהמשך נדרשו המגויסים לבצע משימות חמורות יותר, כגון מעקב אחר מדענים, צילום מתקנים ואתרים שמערכת הביטחון הגדירה כרגישים, התקנת מצלמות מעקב, גרימת נזק לרכוש ולסמלי שלטון, הצתת יערות ומכוניות ורכישת או העברת כלי נשק וחומרי נפץ. המקרים הקיצוניים ביותר היו תכנון פגיעה בבכירים במערכת הביטחון, במדענים, בבעלי תפקידים בדרג המדיני ובראשי רשויות מקומיות, כולל תכנון של רצח.

לפי ניתוח המקרים עד אוקטובר 2024 הסיק ד"ר בני סבתי, חוקר איראן במכון למחקרי ביטחון לאומי (INSS), ש"לא מדובר באנשי שוליים, אלא אנשים שלא קיבלו על עצמם את המרות של מדינת ישראל באופן מלא". דביר קריב, איש שב"כ לשעבר, משרטט את הפרופיל של המרגל הפוטנציאלי כאדם עם בעיות כלכליות, בעוד הלאומיות שלו לא קבועה וניתן לשלם לו כסף כדי שיעשה מעשה פוליטי כמו לסכסך בין ימין לשמאל.

מפרוץ המלחמה ועד יולי 2025 סיכל שב"כ מעל 20 פרשיות ריגול חמורות של ישראלים עבור גורמי המודיעין של איראן והוגשו יותר מ-30 כתבי אישום.

## מורשעים
### אלימלך שטרן
ביולי 2024 הוגש כתב אישום נגד אלימלך שטרן, תושב בית שמש על כך שבהכוונת סוכן זר תלה כרזות ובהן מודעות עם כף יד שטופת דם וכתובות באנגלית נגד ישראל. עם הסוכן האיראני הוא תקשר דרך רשת הטלגרם, כאשר הסוכן מתחזה לאישה בשם "אנה". הגורם האיראני שילם לשטרן במטבעות דיגיטליים תמורת ביצוע משימות שונות.

יונתן נחומקה קיבל תשלום מאלימלך שטרן על כך שעזר לו לתלות מודעות נגד ישראל. נחומקה אף רכש טלפון סלולרי במטרה ליצור קשר עם "אנה" ולקבל תשלומים על ביצוע המשימות. בין היתר, התבקש שטרן לבצע משימות להשחתת רכוש בזמן הפגנות ושליחת מסר מאיים לשגריר ישראל בסוכנות הבין-לאומית לאנרגיה אטומית.

שטרן נחקר על ידי השב"כ והודה בחקירתו שהבין שהוא מופעל על ידי סוכן עוין לישראל. בספטמבר 2025 הורשע במגע עם סוכן חוץ וקשירת קשר לאיומים. 

בפברואר 2026 גזר עליו בית המשפט המחוזי בירושלים שלוש שנות מאסר וקנס של 10,000 ש"ח. כחודש לאחר מכן הפרקליטות הגישה ערעור לבית המשפט העליון בדרישה להחמיר את עונשו.

### מרדכי ממן

בספטמבר 2024 פורסם כי תושב אשקלון בעל עבר פלילי בשם מרדכי (מוטי) ממן, גויס על ידי הביון האיראני כרוצח שכיר להתנקש בבכירים בישראל. ממן הגיע מספר פעמים דרך טורקיה לאיראן, שם נפגש עם גורמי ביטחון איראניים. הסוכנים האיראנים ביקשו מממן לקדם בין היתר התנקשות בראש הממשלה, שר הביטחון ובכירים נוספים. לאחר סירובו, נידונה האפשרות להתנקש בראשי רשויות מקומיות, להתנקש בנפתלי בנט או ביצוע פעולות טרור. תמורת ביצוע המשימה דרש ממן מיליון דולרים כמקדמה, אותה הוא לא קיבל.

במפגשיו עם האיראנים, הם הציעו לממן מספר משימות, שכללו הטמנת מזומנים לסוכנים אחרים, יצירת קשר עם גורמים רוסיים, ואמריקנים, ואף גיוס איש "המוסד" כסוכן כפול. בית המשפט המחוזי בבאר שבע הרשיע את ממן וגזר עליו 10 שנות מאסר בפועל, על סמך הודאתו בעבירות מגע עם סוכן חוץ וכניסה למדינת אויב ללא היתר.

## נאשמים
### עדן דבס
ב-5 באוגוסט 2024 נעצר עדן דבס, תושב רמת גן, אחרי שקיים מגע עם סוכן איראני. הסוכן הדגיש כי הוא איראני, וביקש מדבס לרכוש טלפון וסים ייעודי לתקשורת איתו.

דבס ביצע עבור איראן הדפסת ותליית כרזות המעודדות הפיכה צבאית, וקידום קבוצת טלגרם שמטרתה גיוס אזרחים ישראלים נוספים, והקמת 2,200 פרופילים ברשתות החברתיות. מנגד משימות שונות הונה את מפעיליו כי ביצע אך לא ביצע בפועל בהם הצתת מכוניות והנחת ראש בובה כרות בסמוך לביתו של איש מערכת הביטחון. על מעשיו קיבל תגמול 12 אלף דולר.

נגד עדן דבס הוגש כתב אישום באשמת מגע עם סוכן זר. אמו נעצרה אף היא אך לא הוגש נגדה כתב אישום. בנוסף, הואשם עדן דבס בסחר בסמים.

### ולדיסלב ויקטורסון ואנה ברנשטיין

באוקטובר 2024 פורסמה פרשה לפיה בני הזוג ולדיסלב ויקטורסון (קוקלין) ואנה ברנשטיין, גויסו על ידי איראן דרך רשת חברתית. על פי פרטי הפרשה, בקיץ 2024 השניים ביצוע מספר עבירות פליליות בהכוונת סוכנים איראניים. החל מחודש אוגוסט 2024, עמד ויקטורסון בקשר ברשתות החברתיות עם גורם בשם "Mari Hossi", אשר הכווין אותו לביצוע משימות של ריסוס כתובות גרפיטי, תליית כרוזים, הטמנת כספים, הצתת כלי רכב באזור פארק הירקון, שבירת כספומטים והצתת יערות, תמורת 5,000 דולרים במצטבר. בהמשך הסכים ויקטורסון להתנקש בחייה של אישיות בכירה ולהשליך רימון יד לעבר מבנה. לשם כך הוא פעל להשגת אמצעי לחימה.

לצורך ביצוע המשימות ויקטורסון נעזר בבת זוגו אנה ברנשטיין. בני הזוג נעצרו ימים ספורים לאחר קבלת משימת הרצח, והם עומדים לדין בבית המשפט המחוזי בתל אביב.

ולדיסלב קוקלין הוא בעל עבר פלילי וב-2015, בגיל 21, הורשע בביצוע עבירות מין בקטינות במתחם דיזנגוף סנטר ונידון לשנתיים מאסר, שלאחריהם החליף את שם משפחתו מ"קוקלין" ל"ויקטורסון".

### ולדימיר ורחובסקי

באוקטובר 2024 פורסמה פרשה בה הופעל תושב תל אביב, ולדימיר ורחובסקי, על ידי סוכנים איראניים למשימות שונות, בהן ריסוס כתובות בגנותו של בנימין נתניהו, צילום של הפגנות נגד הממשלה, הטמנת מכשירי מעקב, השגת אקדח ולבסוף משימת רצח של מדען ישראלי. על משימת הרצח הובטח לוורחובסקי תשלום של 100 אלף דולר וסיוע בהימלטות לרוסיה. המגע עם האיראנים, שהפעילו פרופיל מזויף של ישראלי תושב קנדה בשם "אלי", התבצע דרך רשת טלגרם. לאחר ביצוע כל משימה קיבל ורחובסקי תשלום לארנק הדיגיטלי.

בין המשימות שקיבל ורחובסקי היה תכנון רצח, בו הוא התבקש להגיע עם תמונתו של קורבן פוטנציאלי לבית מגורים ולנסות לאתר אותו שם. ב-28 בספטמבר הוא אסף אקדח, שנועד לשמש אותו לביצוע הרצח. באותו היום הוא נעצר על ידי כוחות הביטחון הישראלים. הרצח סוכל על ידי השב"כ, יחידת להב 433 ויאחב"ל.

ורחובסקי עומד לדין בבית המשפט המחוזי מרכז.

### שבעה תושבי חיפה
באוקטובר 2024 פורסמה פרשה בה הופעלו שבעה ישראלים עולים מאזרבייג'ן תושבי חיפה והסביבה על ידי הביון האיראני במשך תקופה ממושכת. האזרחים קיבלו תשלום על שלל משימות ריגול שכללו צילום של בסיסי צה"ל ואתרי סוללות כיפת ברזל ומעקב אחרי בכירים ישראלים. התשלום על המשימות נעשה באמצעות מטבעות קריפטו. הסוכנים שהפעילו את הישראלים השתמשו בכינויים 'אלחאן' ו'אורחן'. המידע נאסף לפי הכוונה מאיראן, בה המפעילים מבקשים צילומים של מתקנים מוגדרים מראש. בין היתר התבקשו להגיע למוקדי פגיעות טילים בישראל בשביל לאמוד את היקף הנזק ולשפר את דיוק הפגיעה. בין היתר עקבו אחרי מומחית לענייני גז מאוניברסיטת חיפה ואספו עליה מידע אישי. במצטבר קיבלו כ-300 אלף דולר על משימות הריגול.

העצורים הם אזיז ניסנוב ובנו יגאל ניסן, אלכסנדר סדיקוב, ויצ'סלב גושצ'ין, יבגני יופה ושני קטינים. לפי החקירה, ביצוע משימות הריגול החל לפני פרוץ מלחמת חרבות ברזל.

בין המתקנים שאותם צילמה החוליה: נמל אשדוד, נמל חיפה, מנחת עין שמר, בסיס נבטים, בסיס רמת דוד, יב"א 506 בהר מירון, בא"פ אליקים, בסיס פלמחים, בסיס עובדה, בסיס תל נוף, מחנות גלילות, מתקני נובל אנרג'י, משרדי התעשייה האווירית לישראל, מיקומי סוללות הגנה אווירית ועוד. השבעה עומדים לדין בבית המשפט המחוזי בחיפה.

### שבעה תושבי מזרח ירושלים

באוקטובר 2024 פורסמה פרשה בה הופעלו שבעה תושבי בית צפאפא (ראמי עליאן, עבד אל רחמאן עליאן, מוחמד חטיב, ממדוח חדר, עומרי אבו חמידה, מחמוד חדר ומוחמד טהה) על ידי סוכנים מאיראן וקיבלו משימות שכללו הצתת כלי רכב פרטיים וניידת משטרה, ריסוס גרפיטי, כוונה לפגוע באיש ביטחון ואף להתנקש בחייו של ראש העירייה.

השבעה נעצרו לאחר שתכננו לחסל מדען בכיר. החוליה אספה מידע מודיעני על ראש העיר ומספר בכירים נוספים וקיבלו על כך תשלום. נעצרו לפני שהצליחו להשיג נשק למשימת הרצח. בחקירה גילו כי בשלבי תכנון הרצח הגיעו למכון ויצמן למדע, וגם צילמו את ביתו הפרטי של מדען, לצורך איסוף מידע. השבעה עומדים לדין בבית המשפט המחוזי בירושלים.

### רפאל וללה גולייב
ב-31 באוקטובר 2024 פורסם כי הוגש כתב אישום נגד רפאל וללה גולייב, עולים מאזרבייג'ן, תושבי לוד, הנאשמים בסיוע לאויב במלחמה ומסירת ידיעה לאויב במטרה לפגוע בביטחון המדינה. זאת בעקבות הפעלתם על ידי סוכן איראני לטובת ריגול עבור איראן במשך כשלוש שנים. בני הזוג אספו מידע מודיעני על המכון למחקרי ביטחון לאומי ועקבו אחר אחת מהחוקרות של המכון, במטרה לפגוע בה. בני הזוג עומדים לדין בבית המשפט המחוזי מרכז. 

### אשר בנימין וייס
באוקטובר 2024 נעצר אשר בנימין וייס, תושב בני ברק והוגש נגדו כתב אישום לאחר שעקב אחרי מדען גרעין ישראלי במטרה לאסוף מידע שיוביל להירצחו, וזאת בהכוונת סוכנים איראניים. וייס תיעד באמצעות מצלמת "גו פרו" את ביתו ורכבו של המדען. המידע נשלח לתושב מזרח ירושלים מבית צפאפא, שלפי התכנון היה אמור לבצע את הרצח עצמו. בנוסף, תמורת תשלום במטבעות קריפטו, וייס הצית כלי רכב, פיזר צינורות בכבישים ותלה שלטים שקוראים למרי אזרחי. בפברואר 2026 תוקן כתב האישום נגדו והאשמתו במסירת ידיעה לאויב מתוך כוונה לפגוע בביטחון המדינה, עבירה שעונשה מאסר עולם, הוחלפה לחלופה מקילה יותר של מסירת ידיעה שהייתה עלולה להביא תועלת לאויב. בעקבות זאת ביקשה ההגנה מבית המשפט להורות על שחרורו של וייס מהמעצר לחלופת מעצר באיזוק אלקטרוני. מועדי ההוכחות במשפטו  נקבעו לאפריל עד יוני 2026.

### ארטיום זולוטרב
בנובמבר 2024 נעצר ארטיום זולוטרב, תושב נוף הגליל, על ידי השב"כ ומשטרת ישראל בחשד לביצוע עבירות ביטחוניות הכוללות קשר עם גורמי מודיעין איראניים. לפי האישום הוא ריסס כתובות בגנותו של ראש הממשלה וביצע מעשים פליליים של הצתה ופגיעה ברכוש תמורת תשלום. זולוטרב עומד לדין בבית המשפט המחוזי בנצרת.

### ארדלר אמויאל
בנובמבר 2024 נעצר ארדלר (ישראל) אמויאל, תושב ירושלים, על ידי השב"כ ומשטרת ישראל בחשד שיצר קשר עם גורמי מודיעין של המשטר האיראני וביצע עבירות ביטחוניות בישראל בהכוונתם, בעבור תמורה כספית. העבירות כוללות איסוף מידע על אנשים פרטניים, ריסוס כתבות גרפיטי ואף ניסיון לרכוש אקדח ולהכין חומרי נפץ. המגעים החלו באוקטובר 2024 על ידי פרופילים מזויפים ברשתות החברתיות. התשלומים הועברו דרך מטבעות מבוזרים. אמויאל עומד לדין בבית המשפט המחוזי בירושלים.

לאמויאל היו הרשעות בעבירות קודמות שכללו תקיפה של קשיש ברכבת, עבירות מרמה כאשר הוא השתמש בכרטיס אשראי של אדם אחר, והחזקת אמצעי לחימה כמו סכין וגז מדמיע.

### באסם צפדי ותחריר צפדי
בנובמבר 2024 עצרו השב"כ והמשטרה שני תושבי מסעדה בחשד שריגלו במשך שנים עבור כוח קודס של איראן. בדצמבר 2024 הוגש כתב אישום כנגד הבן תחריר ספדי שלפי האישום פעל בשליחות אביו. האב באסם הועבר למעצר מנהלי בהתאם לצו של שר הביטחון.

### אלכסנדר גרנובסקי
בדצמבר 2024 נעצר אלכסנדר גרנובסקי, תושב פתח תקווה, בחשד שהיה מעורב בתיעוד מתקנים ביטחוניים, הצתות רכבים ופעילויות נוספות בשליחות סוכן איראני איתו קיים קשרים מתמשכים. בינואר 2025 הוגש נגדו כתב אישום. באפריל 2025 קבע בית המשפט כי גרנובסקי כשיר נפשית לעמוד לדין - למרות עברו הפסיכיאטרי.

### יורי אליאספוב וגאורגי אנדרייב

בינואר 2025 נעצרו שני חיילי מילואים תושבי הקריות, יורי אליאספוב וגאורגי אנדרייב, והוגש נגדם כתב אישום באשמת מגע עם סוכנים איראניים, מסירת מידע מסווג וסיוע לאויב במלחמה. אליאספוב יצר קשר עם מפעילו האיראני דרך הרשתות החברתיות. הוא ריסס גרפיטי בתל אביב ושיתף את חברו אנדרייב, תמורת תשלום. אנדרייב שתחילה שיתף פעולה הפסיק את המגע. את הריגול אליאספוב התחיל עוד בשירותו כחייל סדיר במערך כיפת ברזל והמשיך במילואים. הוא צילם ומסר מידע מסווג לאיראנים.

תמורת הריגול קיבל אליאספוב 2,500 דולר, ואנדרייב 50 דולר.

### דניאל כי טוב
בפברואר 2025 עצרו השב"כ והמשטרה את דניאל כי טוב, תושב פתח תקווה, באשמה של ביצוע משימות עבור איראן כולל ריסוס כתובות גרפיטי והצעה לצלם את ביתו של ח"כ בני גנץ. הוא התבקש גם לצלם את ביתו של ראש השב"כ רונן בר, לצלם בסיסים צבאיים ונשאל על ידי הסוכן האיראני האם הוא מכיר טייסים בחיל האוויר. בתמורה למעשיו קיבל סכום של 7,000 דולר. בסוף פברואר הוגש נגדו כתב אישום ובאפריל 2025 החליט בית המשפט כי יישאר במעצר עד תום ההליכים המשפטיים נגדו.

### דורון בוכובזה

במרץ 2025 הואשם דורון ויקטור בוכובזה, תושב באר שבע, בריגול לטובת איראן. בניגוד לפרשות אחרות, בוכובזה יזם בעצמו קשר עם סוכנים איראניים והציע להם למסור מידע מודיעני על הקריה למחקר גרעיני – נגב, תמורת תשלום. לפי יאחב"ל להב 433 והשב"כ, האזרח היה בקשר עם גורמים איראניים במשך תקופה של מספר חודשים בהם ביצע מספר משימות בהכוונתם, לרבות צילומים של מתקנים והעברת מידע. בוכובזה הציג את עצמו לסוכנים איראניים כבעל גישה למידע מסווג, כשבמציאות המידע אותו מסר להם היה נגיש לציבור הרחב.

### אדוארד יוסופוב

במרץ 2025 הוגש כתב אישום נגד תושב נתיבות, אדוארד יוסופוב שנעצר חודש קודם לכן, בגין עבירות הקשורות לבגידה ולפגיעה בביטחון המדינה לאחר שקיבל 41 אלף דולר תמורת תיעוד אתרים צבאיים ותשתיות אסטרטגיות ברחבי הארץ עבור סוכן זר שפעל מטעם איראן ובאמצעות עזרים טכנולוגיים ייעודיים.

### משה אטיאס

באפריל 2025 נעצר משה אטיאס בן ה-18 מיבנה בחשד שביצע מספר משימות בהכוונת סוכנים איראניים. בין היתר התבקש לעקוב אחרי נפתלי בנט ולמסור מידע לגבי שהותו בבית חולים. הוא מסר תיעוד של דרכי הגישה לבית החולים ושרטוט מפורט של סידורי האבטחה. בין משימותיו המקדימות היו גם צילום של שריפת סמלי המדינה ומדי צה"ל, צילומי אתרים אזרחיים וריסוס כתבות כמו "סינוואר חי" במקומות ציבוריים. סוכני מודיעין איראניים התקשרו עם אטיאס דרך אפליקציית טלגרם.

### רועי מזרחי ואלמוג אטיאס
באפריל 2025 נעצרו רועי מזרחי ואלמוג אטיאס בני ה-24 מהעיר נשר. סוכנים יצרו קשר עם מזרחי, לטענתו סטודנט מצטיין בטכניון, שנקלע לחובות הימורים, דרך קבוצת טלגרם לחילופי זוגות, והציעו לו "עבודה מהבית". בהמשך הזדהו כאיראנים. המפעילים הטילו עליו משימות מודיעיניות: תחילה נדרש לצלם את סביבת ביתו, בהמשך לתעד לוח מכירות של סוכנות רכב, ואז לשרוף פתק שעליו נכתב מסר נגד בנימין נתניהו.

הוא התבקש לאסוף מודיעין על אושיות אינסטגרם ישראלית. לאחר מכן נדרש מזרחי לרכוש מצלמה עם כרטיס סים, המשדרת וידאו בזמן אמת, שאותה התקין במוקדים הומי אדם בחיפה והעביר את השליטה במצלמות לידי מפעיליו האיראנים.

לאחר מכן הגיעה המשימה המרכזית שלו; לצורך ביצועה פנה מזרחי לחברו מילדות, אלמוג אטיאס, שעוסק כשליח "וולט", שגם הוא מצוי בחובות כספיים. השניים נעתרו לבקשת האיראנים בתמורה לתשלום של מעל למיליון ש"ח. משימתם המרכזית הייתה להטמין מצלמות עם שליטה מרחוק בכפר אחים מקום מגוריו של שר הביטחון ישראל כ"ץ, על מנת לתצפת על מתחם מגוריו. ביצוע המשימה לא צלח, לאחר שהשניים התגלו על ידי רכב ביטחון של היישוב.

במשימה הבאה נאמר להם להגיע לקריית מלאכי ולהעביר תיק הטמון באדמה מנקודה אחת לנקודה נוספת ובו, להבנתו, מטען חבלה. לשם כך, שכרו רכב ונסעו מהצפון לעבר היעד. את המשימה הזאת הם ביצעו בהצלחה וכבר באותו יום, לאחר שהיו תחת מעקב של השב"כ, הם נעצרו.

השניים עומדים לדין בבית המשפט המחוזי בבאר שבע.

### רג'ב סלאח
ביוני 2025 הוגש כתב אישום נגד תושב ירושלים רג'ב סלאח, בגין קיום קשר עם גורם איראני, שדרש ממנו לבצע משימות שונות עבור תשלום של אלפי שקלים, כולל צילום אתרים רגישים בעיר ושריפת מדי צה"ל.

### יוני סגל ונהוראי מזרחי
ב-3 ביולי 2025 הגישה הפרקליטות כתבי אישום נגד יוני סגל (18) ונהוראי מזרחי (20) תלמיד תיכון ותושב טבריה, שהורשעו בקשר עם גורמים איראניים בטלגרם וביצעו עבורם משימות ריגול בדרגות חומרה שונות תמורת תשלום במטבעות קריפטוגרפיים. ראשית ביצעו פעולות סמליות כמו צריבת פתקים עם הכיתוב "ביבי דיקטטור", ובהמשך עברו למשימות מתקדמות שכללו תיעוד סידורי אבטחה בקניונים ברחבי הארץ ובבית חולים איכילוב בתל אביב. האיראנים אף הציעו להם לטוס לאיראן להשתתף באימונים לחיסול של "דמות בכירה בישראל", והם הסכימו, אך הטיסה לא יצאה לפועל. על פי הפרקליטות, הם פעלו במסגרת המלחמה המתחוללת בין ישראל לאיראן וסיכנו את ביטחון המדינה. השניים עומדים לדין בבית המשפט המחוזי בנצרת.

### מרק מורגיין פינסקי
ב-3 ביולי 2025 הגישה פרקליטות המדינה לבית המשפט המחוזי בבאר שבע כתב אישום נגד מרק מורגיין פינסקי (33) מחמרה, שביצע משימות עבור סוכני חוץ איראניים תמורת תשלום. פינסקי מואשם במגע עם סוכן חוץ, במסירת ידיעות לאויב ובהחזקת סמים מסוכנים.

### אור ביילין
ביולי 2025 הוגש כתב אישום נגד אור ביילין, בן 27 מבאר יעקב, בגין מגע עם סוכן איראני - בתמורה לכסף וכדי לפגוע בביטחון המדינה. על פי כתב האישום, ביילין נחשד בקיום קשר עם הסוכן באמצעות טלגרם ובמסגרת הקשר ביצע עשרות משימות שיש בהן פגיעה במדינה כמו רכישת מדי צה"ל ושרפתם וריסוס כתובות גרפיטי בעלות אופי פוליטי מסית. בתמורה לביצוע המשימות, קיבל ביילין מהסוכן סך של כ-9,000 דולר לארנק דיגיטלי.

### אזרח שעלה מאיראן בשנת 1999

ביולי 2025 הוגש כתב אישום נגד אזרח שעלה מאיראן בשנת 1999. ב־2024 נפגש האזרח בטורקיה עם שני אנשי משטר איראנים ועם בת זוגו האיראנית שתיווכה ביניהם. בשנים 2015 עד 2025 הוא היה במערכת יחסים עם אזרחית איראנית שהיה לה קשר עם אנשי מודיעין איראנים, והיא תיאמה מפגש בינם ובין הנאשם. לאחר מכן – בזמן מבצע עם כלביא היה בקשר עם סוכן איראני והעביר לו מידע על התקיפות הישראליות באיראן ומסלולי טיסת הכטב"מים ששוגרו משם לישראל. הוא נעצר לאחר המלחמה עם איראן, ב־1 ביולי.

### יעקב פרל
בספטמבר 2025 הוגש כתב אישום נגד יעקב פרל, חסיד סאטמר בן 49, אזרח אמריקאי בעל דרכון ישראלי שהואשם כי תיעד את בית הרמטכ"ל לשעבר ואת סידור האבטחה סביב בית השר איתמר בן גביר תמורת העברת כספים מהאיראנים.

### מאור קרינגל וטל עמרם
באוקטובר 2025 הוגש כתב אישום נגד מאור קרינגל וטל עמרם בני 26 מחולון שהואשמו בתיעוד יעדים שונים בישראל, אותם העבירו לידי סוכנים איראנים. קרינגל תיעד גם את הבסיסים בהם הוצב כמי ששירת במילואים - ואף התבקש לחסל את מפקדו תמורת 100 אלף שקלים. על פי כתב האישום, קיים קרינגל קשר עם מספר רב של אנשים שפעלו מטעם איראן החל מאמצע 2024 ועד מעצרו באוגוסט 2025, תוך שהוא מודע לכך שהוא פועל בשליחות סוכנים עוינים לישראל וביצע את הוראותיהם בתמורה לתשלום במטבעות קריפטוגרפיים. בסביבות ינואר 2025 גייס ישראלים נוספים לביצוע המשימות מאיראן, אז גייס גם את טל עמרם, שיצר קשר עם אחד מסוכני החוץ בפברואר 2025.

### יוסף עין אלי
בנובמבר 2025 הוגש כתב אישום נגד יוסף עין אלי, בן 23 מטבריה, שריגל עבור סוכנים איראניים. הצעיר, שעבד באחד המלונות באזור ים המלח, נעצר בספטמבר 2025. הוא העביר לגורמים עוינים מידע על המלונות באזור ועל אזורי תיירות נוספים בדרום בתמורה לסכומי כסף והתבקש גם לבצע משימות נוספות שלא יצאו לפועל.

### רפאל ראובני
בנובמבר 2025 הוגש כתב אישום נגד רפאל ראובני, חייל בחיל האוויר בן 21 מבאר שבע בעקבות חקירה של השב"כ והמשטרה שהעלתה כי עמד בקשר עם גורמי מודיעין איראנים וביצע משימות ביטחוניות שונות עבורם, תוך שהוא מבין כי הוא פועל בהכוונה איראנית וכי יש במעשיו כדי לפגוע בביטחון המדינה. בתמורה למשימות שביצע, קיבל ראובני סכומי כסף רבים באמצעים דיגיטליים.

### שמעון אזרזר
בנובמבר 2025 הוגש כתב אישום נגד שמעון אזרזר, בן 27 מקריית ים. לפי האישום, אזרזר היה נתון בקשיים כלכליים, ויצר ביוזמתו קשר עם סוכנים איראנים באמצעות רשת טלגרם עבור תשלום. הקשר התנהל לסירוגין מאוקטובר 2024 גם במהלך מבצע "עם כלביא" ועד שנעצר בפעילות משותפת של היחידה המרכזית במחוז חוף ושב"כ באוקטובר 2025. אזרזר ניצל את שירות המילואים בחיל האוויר של בת זוגו כדי לקבל מידע על צה"ל. הוא השתמש ב"ענן" המשותף שלהם כדי להעביר תמונות של חדרי בקרה ואפילו של כטב"מים לגורמי מודיעין איראנים.

### אמיר מלכה
בנובמבר 2025 שב"כ והמשטרה עצרו את אמיר מלכה בן ה-37 מאשקלון בחשד שביצע עבירות ביטחוניות ויצר קשר עם גורמי מודיעין איראניים. בחקירתו עלה כי ניהל קשר עם גורמים איראניים במשך כמה חודשים ואף התבקש על ידיהם לבצע משימות שונות. לפי החשד, הוא קיבל תגמול כספי של אלפי דולרים עבור המשימות שביצע. מלכה עומד לדין בבית המשפט המחוזי בבאר שבע.

### ודים קופריאנוב

בדצמבר 2025 הוגש כתב אישום כנגד ודים קופריאנוב בן ה-40 מראשון לציון שנעצר קודם לכן בידי השב"כ והמשטרה בחשד לביצוע עבירות ביטחוניות בהכוונה של גורמי מודיעין איראנים. לפי כתב האישום, יצר קופריאנוב קשר עם סוכן חוץ איראני ובהנחיתו צילם את סביבת ביתו של ראש הממשלה לשעבר נפתלי בנט. קופריאנוב עבד בשלוש השנים האחרונות כאיש תחזוקה וקבלן שיפוצים בקריה בתל אביב ועבודתו שם התבצעה במקומות רגישים כולל תיקון נזילה מהמזגן במשרד הרמטכ"ל אייל זמיר ביום כניסתו לתפקיד.

### שני אחים מאזור ירושלים
בפברואר 2026 הוגש כתב אישום כנגד שני אחים מאזור ירושלים שהואשמו בריגול למען איראן, העברת ידיעות ביטחוניות שונות תוך שהם מודעים כי הם פועלים בהכוונת גורמים איראניים, בתמורה לתשלום.

### רז כהן
במרץ 2026 הוגש כתב אישום נגד חייל מילואים בכיפת ברזל, רז כהן, בן 26 מירושלים שהואשם בסיוע והעברת מידע לאיראן. כהן נעצר על ידי המשטרה והשב"כ ובחקירתו עלה כי היה בקשר עם גורמי המודיעין האיראנים החל מדצמבר 2025, במהלכם העביר להם מידע ביטחוני רגיש אליו נחשף במסגרת תפקידו. עוד עלה בחקירה כי כהן היה מודע לטיב הקשר ולזהות הגורמים איתם דיבר ועבורם ביצע משימות עבור כסף. לפי כתב האישום מסר כהן מידע על תפקידו במערכת "כיפת ברזל", לרבות אופן פעילותה, מבנה הסוללה, הליכי חימוש ושיגור ותיעוד מבצעי של המערכת. ובנוסף מסר מיקומים של סוללות "כיפת ברזל".

## עצורים
### נער בן 16 מאזור השפלה
במאי 2025 בפעילות משותפת של השב"כ ויחידת ההונאה והפשיעה המקוונת של מחוז מרכז במשטרת ישראל, נעצר נער בן 16 מאזור השפלה בחשד שפעל בשירות גורמי טרור איראניים תמורת בצע כסף. במהלך החקירה התברר כי הנער דיווח בשלב מסוים לרשויות על הקשר עם הגורמים האיראניים, אולם לאחר פנייה זו המשיך ביודעין לשתף איתם פעולה, בעיצומה של המלחמה.

### נער בן 13 מתל אביב
ב-10 ביוני 2025 עצר השב"כ נער בן 13 תושב תל אביב שגויס על ידי הביון האיראני. הנער התבקש לרסס כתובות גרפיטי ולתעד את מיקום סוללות מערכת כיפת ברזל. הנער ריסס גרפיטי וקיבל על כך תשלום, אולם חשש להתקרב לחיילים ולכן כשל בתיעוד מערכת כיפת ברזל. ההתקשרות נעשתה דרך רשת טלגרם. בתום חקירתו, שוחרר למעצר בית.

### דמיטרי כהן
במאי 2025 עצר השב"כ את דמיטרי כהן, תושב חיפה בן 28, שגויס על ידי הביון האיראני. על פי החשד, החשוד ביצע עבור האיראנים, בעבור תשלום, משימות עיקוב על אזרחים ישראלים שאת פרטיהם קיבל ממפעילו האיראני, במסגרת זו צילם את סביבת מגוריהם והעביר את תמונות הבתים של מושאי המעקב למפעילו. כמו כן, העביר למפעיליו צילומים של נסיעות שונות ברחבי הארץ.

### יובדה ישראילוב ודוריה אחיאל
ב-30 ביוני 2025 נעצרו בני הזוג יובדה ישראילוב (31) ודוריה אחיאל (29) מרעננה, בחשד לריגול נגד מדינת ישראל עבור איראן. על פי המשטרה, לבני הזוג מיוחסות העבירות שכוללות מסירת ידיעה סודית כדי לפגוע בביטחון המדינה, מגע עם סוכן זר, קשירת קשר לביצוע פשע, וכן החזקה ושימוש בסמים.

## קישורים חיצוניים
* ניצן יסעור ודני סיטרינוביץ, התערבות והשפעה זרה איראנית במהלך מלחמת חרבות ברזל, באתר המכון למחקרי ביטחון לאומי, 11 באוגוסט 2024
* 
* 
* 
* 
* יוסי מלמן ודן רביב, Spies Like Us, 2 באוגוסט 2025
* 
* 
* 
* יואלי ברים, ביוגרפיה קודרת של כישלון חברתי, באתר רשת X, ב-5 בפברואר 2026

## הערות שוליים

קטגוריה:ישראלים שריגלו למען מדינה זרה
קטגוריה:ריגול זר בישראל
קטגוריה:מלחמת חרבות ברזל
קטגוריה:סכסוך איראן–ישראל